Dis amptelik, Brexit gebeur VrydagDavid Sassoli, president van die Europese parlement, poseer saam met ander Britse LP’s en die lede van verskeie politieke partye vir ‘n foto. (Foto: Francisco Seco, AP) Brexit word Vrydag deurgevoer. Die emosies het hoog geloop toe die Europese Unie (EU) Woensdag sy finale goedkeuring aan Brittanje verleen het om die EU te verlaat. Parlementslede het die Brexit-onttrekkingsooreenkoms met 621 stemme teenoor 49 bekragtig ná ’n emosionele debat in Brussel in België. Wetgewers van al 28 EU-lande het hul toegeneentheid en hartseer uitgespreek. Sommige het selfs gehuil, terwyl parlementslede die Skotse lied “Auld Lang Syne” gesing het om die Verenigde Koningryk se uittrede aan te dui. Ander was weer sigbaar oorstelp van vreugde. ‘n Bewoë LP Woensdag in Brussel. (Yves Herman, Foto: AP) “Ons sal jou altyd liefhê en ons sal nooit ver wees nie,” het Ursula von der Leyen, president van die EU-kommissie, gesê. Brittanje verlaat die EU ná 47 jaar van lidmaatskap. Dit sal die eerste land wees om dié drastiese stap te doen wanneer hy Vrydag omstreeks 23:00 amptelik onttrek. “Dis dit. Dit is alles verby,” het die Britse politikus Nigel Farage gesê. Farage het die afgelope twee dekades ’n veldtog ten gunste van Brexit gevoer. Die Skotse parlementslid Aileen McLeod, regs, druk die Britse Europese parlementslid Richard Corbett (Foto: Francisco Seco, AP) Hoewel die skeidingsooreenkoms nou beklink is, heers daar steeds groot onsekerheid oor Brittanje en die EU se toekomstige verhouding. ’n Sogenaamde oorgangstydperk begin Vrydag ná Brittanje se vertrek, waartydens die Verenigde Koninkryk tot aan die einde van die jaar binne die ekonomiese reëlings van die EU sal bly, hoewel dit nie seggenskap in die beleid sal hê nie, aangesien dit dan nie meer ’n lid van die EU sal wees nie.